Podľa článku 10 Pokrajinského parlamentného uznesenia o prideľovaní rozpočtových prostriedkov na financovanie a spolufinancovanie programových aktivít a projektov v oblasti základného a stredného vzdelávania a výchovy a žiackeho štandardu v Autonómnej pokrajine Vojvodine (Úradný vestník APV č. 14/15 a 10/17) a článku 15 a 16 a čl. 24 odsek 2 Pokrajinského parlamentného uznesenia o pokrajinskej správe (Úradný vestník APV č. 37/14, 54/14 ‒ i. uznesenie 37/2016, 29/2017, 24/2019, 66/20, 38/21 a 22/25), pokrajinský tajomník vzdelávania, predpisov, správy a národnostných menšín – národnostných spoločenstiev v y n á š a

**PRAVIDLÁ**

**PRIDEĽOVANIA ROZPOČTOVÝCH PROSTRIEDKOV POKRAJINSKÉHO SEKRETARIÁTU VZDELÁVANIA, PREDPISOV, SPRÁVY A NÁRODNOSTNÝCH MENŠÍN – NÁRODNOSTNÝCH SPOLOČENSTIEV NA FINANCOVANIE A SPOLUFINANCOVANIE PROJEKTU V OBLASTI ZVYŠOVANIA KVALITY VÝCHOVNO-VZDELÁVACIEHO PROCESU ZÁKLADNÉHO VZDELÁVANIA – NÁKLADY NA UBYTOVANIE A DOPRAVU ŽIAKOV TRETIEHO ROČNÍKA ZÁKLADNÝCH ŠKÔL Z ÚZEMIA AP VOJVODINY A ANGAŽOVANIE ICH UČITEĽOV AKO SPRIEVODCOV V KREATÍVNOM CENTRE HERTELENDY – BAJIĆ V BOČARI NA ROK 2025**

**Všeobecné ustanovenia**

**Článok 1**

Tieto pravidlá stanovujú spôsob, podmienky, priority a kritériá prideľovania rozpočtových prostriedkov (ďalej len: prostriedky) na financovanie a spolufinancovanie programov a projektov v oblasti základného vzdelávania a výchovy v Autonómnej pokrajine Vojvodine (ďalej: AP Vojvodina) v súlade s apropriáciami schválenými rozhodnutím o rozpočte Autonómnej pokrajiny Vojvodiny v rámci osobitného oddielu Pokrajinského sekretariátu vzdelávania, predpisov, správy, národnostných menšín – národnostných spoločenstiev (ďalej len: sekretariát).

Všetky pojmy použité v týchto pravidlách v mužskom gramatickom rode zahŕňajú mužský aj ženský rod osoby, na ktorú sa vzťahujú.

**Účel prostriedkov**

**Článok 2**

Pridelené finančné prostriedky sú určené na zlepšenie kvality základného vzdelávania – na financovanie a spolufinancovanie nákladov na ubytovanie a dopravu žiakov tretieho ročníka základných škôl z územia Autonómnej pokrajiny Vojvodiny a angažovanie ich učiteľov ako sprievodcov žiakov počas realizácie všetkých plánovaných aktivít v oblasti prírodných a spoločenských vied, umenia a kultúry, ktoré sa budú konať v období september – december 2025 v Kreatívnom centre Hertelendy – Bajić v Bočari.

**Výška a spôsob pridelenia prostriedkov**

**Článok 3**

Na uskutočnenie aktivít je naplánovaných celkom: **10 000 000,00 dinárov.**

**Základné školy sa môžu uchádzať o:**

1) náklady na ubytovanie a stravu pre maximálne 20 žiakov tretieho ročníka, na ich účasť na plánovaných aktivitách, na 4 plné penzióny (začínajúc obedom v pondelok, končiac raňajkami v piatok);

2) náklady na pobyt učiteľov ako sprievodcov žiakov (1 učiteľ – sprievodca na 10 žiakov),

3) náklady na dopravu žiakov a ich učiteľov do Kreatívneho centra Hertelendy – Bajić v Bočari, ako aj náklady na spiatočnú cestu;

**Článok 4**

Programy a projekty uvedené v článku 1 týchto pravidiel sa financujú a spolufinancujú prostredníctvom súbehu (ďalej len: súbeh), ktorý vypisuje sekretariát najmenej raz ročne, v súlade s finančným plánom sekretariátu.

Súbeh obsahuje údaje o názve aktu, na základe ktorého sa vypisuje súbeh, výšku celkových prostriedkov určených na pridelenie v rámci súbehu, o tom, kto sa môže prihlásiť na súbeh a na aké účely, kritériá, podľa ktorých sa prihlášky na súbeh zoradia, spôsob a lehotu predkladania prihlášok na súbeh, ako aj inú dokumentáciu preukazujúcu splnenie požiadaviek a kritérií na podávanie prihlášky na súbeh.

Súbeh sa zverejňuje v Úradnom vestníku Autonómnej pokrajiny Vojvodiny a na oficiálnej webovej stránke sekretariátu a oznámenie o súbehu a adresa webového sídla, na ktorom je zverejnený súbeh, sa zverejňuje najmenej v jednej dennej tlači, ktorá sa distribuuje pre celé územie Srbskej republiky.

Súbeh alebo oznámenie o verejnom súbehu a adresa webového sídla, na ktorej je zverejnený súbeh, sa môžu zverejniť aj v jazykoch národnostných menšín – národnostných spoločenstiev, ktoré sa úradne používajú v práci orgánov Autonómnej pokrajiny Vojvodiny.

Dokumentácia podaná na súbeh sa nevracia.

**Právo na pridelenie finančných prostriedkov**

**Článok 5**

Právo účasti na pridelenie prostriedkov majú ustanovizne základného vzdelávania a výchovy na území AP Vojvodiny, založené Srbskou republikou, autonómnou pokrajinou alebo jednotkou lokálnej samosprávy.

**Prihlasovanie na súbeh**

**Článok 6**

Prihláška na súbeh sa podáva na jednotnom tlačive, ktoré je zverejnené na webovej stránke sekretariátu v lehote, ktorá spravidla nemôže byť kratšia ako 15 dní odo dňa zverejnenia súbehu.

Súbeh je otvorený od 5. augusta 2025 do 22. augusta 2025.

**Článok 7**

Spolu s prihláškou na súbeh sa predkladá vyplnená jednotná prihláška s uvedením počtu žiakov, o ktorých sa škola uchádza (v časti prihlášky týkajúcej sa žiakov – uvádza sa iba počet žiakov bez uvedenia osobných údajov žiakov a v časti prihlášky týkajúcej sa učiteľa je potrebné, bez uvedenia osobných údajov, uviesť kompetencie a pohlavie).

Spolu s prihláškou na súbeh sa predkladá aj nezáväzná ponuka týkajúca sa ceny organizovanej dopravy žiakov a ich učiteľov do Kreatívneho centra Hertelendy – Bajić v Bočari, ako aj nákladov na spiatočnú dopravu.

Doklady o splnení požiadaviek na žiakov a učiteľov základné školy predkladajú na požiadanie sekretariátu – pri zostavovaní harmonogramu účasti – a riaditeľ školy zodpovedá za správnosť údajov uvedených v tlačive.

Ak je žiadosť podpísaná osobou na základe oprávnenia, je potrebné pripojiť náležité oprávnenie pre jej podpisovanie.

Spolu s prihláškou na súbeh sa vypĺňa aj Potvrdenie o zdravotnom stave žiaka, ktoré je potrebné vyplniť a **odovzdať učiteľovi – sprievodcovi**, ktorý bude dieťa sprevádzať. Potvrdenie o zdravotnom stave sa sekretariátu **nepredkladá.**

V prípade potreby sekretariát si vyhradzuje právo vyžiadať si od žiadateľa doplňujúcu dokumentáciu a informácie; a ak žiadateľ neodpovie na žiadosť o doplnenie dokumentácie do 8 dní, sekretariát bude považovať žiadosť za neúplnú.

**Komisia na uskutočnenie súbehu**

**Článok 8**

Pokrajinský tajomník príslušný pre úkony vzdelávania (ďalej len: pokrajinský tajomník) zriaďuje komisiu pre realizáciu súbehu.

Členovia komisie sú povinní podpísať vyhlásenie, že nemajú súkromný záujem v súvislosti s prácou a rozhodovaním komisie, resp. uskutočňovaním súbehu (vyhlásenie o nejestvovaní konfliktu záujmov).

Konflikt záujmov nastáva, ak člen komisie alebo členovia jeho rodiny (manžel/manželka alebo nemanželský partner, dieťa alebo rodič) sú zamestnancami alebo členmi orgánu užívateľa, zúčastňujúceho sa súbehu alebo akejkoľvek inej právnickej osoby akýmkoľvek spôsobom prepojenej so žiadateľom prihlášky alebo vo vzťahu k žiadateľom prihlášky má akýkoľvek materiálny alebo nemateriálny záujem, ktorý je v rozpore s verejným záujmom, a to v prípadoch rodinných väzieb, ekonomických záujmov alebo iného spoločného záujmu.

Člen komisie podpíše vyhlásenie pred prvým úkonom súvisiacim so súbehom.

Pre prípad zistenia, že je v konflikte záujmov, člen komisie je povinný o tom ihneď upovedomiť iných členov komisie a byť vyňatý z ďalšej práce komisie. Sekretariát rozhoduje o riešení konfliktu záujmov v každom prípade samostatne a pri zistení konfliktu záujmov vymenuje do komisie nového člena ako náhradu.

**Článok 9**

Po uplynutí lehoty na predkladanie prihlášok komisia začne posudzovať prihlášky.

Komisia nebude posudzovať neúplné a neprípustné prihlášky, a to v týchto prípadoch:

* nesprávne vyplnené prihlášky, t. j. prihlášky, v ktorých nie sú vyplnené všetky povinné polia (polia, ktoré nie sú povinné, sú uvedené vo formulári prihlášky);
* prihlášky, ktoré nie sú podpísané a opečiatkované;
* oneskorené prihlášky,
* prihlášky predložené neoprávnenými osobami a subjektmi, ktoré neboli plánované v súbehu;
* prihlášky, ktoré nesúvisia so súbehom plánovaným účelom z článku 2 týchto pravidiel;

**Kritériá pridelenia prostriedkov na súbehu**

**Článok 10**

|  |  |  |
| --- | --- | --- |
| Poradové  číslo | Kritériá | Body |
| 1. | úroveň rozvoja miestnej samosprávy, na ktorej území škola sídli; | 0-30 |
| 2. | škola, v ktorej sa výchovno-vzdelávacia práca vykonáva aj v jazyku národnostnej menšiny – národnostného spoločenstva; | 0-10 |

**Rozhodovanie o pridelení prostriedkov súbehu**

**Článok 11**

V súlade s kritériami stanovenými v súbehu a pravidlách komisia zostaví poradovník žiadateľov s návrhom na rozdelenie finančných prostriedkov plánovaných podľa súbehu.

Komisia je povinná v lehote, ktorá nesmie presiahnuť 60 dní odo dňa uplynutia lehoty na podávanie prihlášok, vypracovať návrh na rozdelenie finančných prostriedkov a predložiť ho spolu s poradovníkom na rozhodovanie pokrajinskému tajomníkovi.

**Článok 12**

Pokrajinský tajomník posúdi návrh komisie s poradovníkom a rozhodne o rozdelení finančných prostriedkov základným a stredným školám, ktoré sú účastníkmi súbehu, rozhodnutím.

Rozhodnutie uvedené v odseku 1 tohto článku je konečné.

Rozhodnutie uvedené v odseku 1 tohto článku s tabuľkovým prehľadom obsahujúcim informácie o pridelení finančných prostriedkov sa uverejní na webovom sídle pokrajinského sekretariátu.

**Uzavieranie zmlúv**

**Článok 13**

Pokrajinský sekretariát preberá povinnosť prideľovať finančné prostriedky na základe zmluvy a v zmysle zákona, ktorým sa upravuje rozpočtový systém.

**Vyplatenie pridelených prostriedkov**

**Článok 14**

Pridelené prostriedky sa vyplácajú po uzavretí zmluvy a na základe individuálnych platobných rozhodnutí v súlade s dynamikou prílevu prostriedkov do rozpočtu AP Vojvodiny.

Ak prijímateľ prostriedkov nepodpíše zmluvu v lehote určenej sekretariátom, bude sa považovať, že odstúpil od podanej prihlášky.

V prípade, že z dôvodov, ktoré sekretariát nemôže ovplyvniť, nebude možné previesť pridelené finančné prostriedky na účty žiadateľa, sekretariát má právo zmluvu zrušiť.

**Použitie pridelených finančných prostriedkov a povinnosti prijímateľov finančných prostriedkov**

**Článok 15**

Používateľ je povinný použiť pridelené finančné prostriedky zákonným a účelovým spôsobom a nevyčerpané finančné prostriedky vrátiť do rozpočtu AP Vojvodiny.

Používateľ prostriedkov je povinný podať správu o používaní prostriedkov najneskôr za 15 (pätnásť) dní po lehote určenej na realizáciu účelu, na aký sú prostriedky pridelené, spolu so zodpovedajúcou dokumentáciou, ktorú overili zodpovedné osoby.

Používateľovi, ktorý správu neodovzdá v stanovenej lehote, sa odošle upozornenie.

Ak ani po 8 dňoch od doručenia upomienky nepredloží úplnú správu a finančnú správu, je príjemca povinný vrátiť prostriedky do rozpočtu APV a stratí právo podať prihlášku na ďalšiu výzvu.

Používateľ je povinný vrátiť prijaté prostriedky do rozpočtu AP Vojvodiny, ak sa zistí, že prostriedky nie sú použité na realizáciu účelu, na ktorý boli pridelené.

V prípade pochybností o tom, že pridelené finančné prostriedky neboli účelovo použité, pokrajinský sekretariát začne konanie pred príslušnou rozpočtovou inšpekciou, aby kontroloval účel a zákonné využitie finančných prostriedkov.

**Záverečné ustanovenia**

**Článok 16**

Tieto pravidlá nadobúdajú účinnosť dňom uverejnenia v Úradnom vestníku Autonómnej pokrajiny Vojvodiny a uverejňujú sa aj na úradnej webovej stránke Pokrajinského sekretariátu vzdelávania, predpisov, správy a národnostných menšín – národnostných spoločenstiev.

POKRAJINSKÝ SEKRETARIÁT VZDELÁVANIA, PREDPISOV, SPRÁVY A

NÁRODNOSTNÝCH MENŠÍN – NÁRODNOSTNÝCH SPOLOČENSTIEV

Číslo: 003378013 2025 09427 001

Nový Sad 4. 8. 2025

POKRAJINSKÝ TAJOMNÍK

Róbert Ótott